**Kathleen Lonsdale**, f. Yardley (født 28. januar 1903, død 1. april 1971) var en irskfødt britisk krystallograf, pasifist og forkjemper for fengselsreformer. Hun oppdaget i 1929 hvordan den organiske forbindelsen benzen er strukturert, ved hjelp av røntgendiffraksjon, og i 1931 avdekket hun strukturen til heksaklorbenzen ved hjelp av Fouriers spektrale metoder. Som kvinnelig forsker på et mannsdominert felt var hun banebrytende, og ble blant annet en av de første to kvinnene som ble valgt inn i Royal Society, den første kvinnen som ble fast ansatt som professor ved University College London, den første kvinnen som ble valgt til formann i International Union of Crystallography, og den første kvinnelige lederen for British Association for Advancement of Science.

Hun ble utnevnt til kommandørdame Order of the British Empire for sine bidrag til vitenskapens fremme.

Biografi
--------

Lonsdale ble født i Newbridge i Kildare i Irland. Hun hadde ni eldre søsken. Faren Harry Yardley var byens postmester; moren Jessie hadde pikenavnet Cameron. Familien flyttet til England da Kathleen var fem år gammel. Hun gikk på en ren jenteskole, Woodford County High School for Girls, og siden hun var særlig dyktig i matematikk og naturfag fikk hun begynne på gutteskolen Ilford County High School for Boys, ettersom det ikke fantes noen jenteskoler som tilbød undervisning i disse fagene på et nivå som svarte til hennes evner.

Hun tok en naturvitenskapelig bachelorgrad ved Bedford College for kvinner i 1922, og deretter en mastergrad i fysikk ved University College London i 1924. Etter avgangseksamen i 1924 fikk hun jobb ved Royal Institution i et team som forsket på krystallografi. Teamet ble ledet av William Henry Bragg.

I 1927 giftet hun seg med Thomas Jackson Lonsdale. De flyttet til Leeds, der hun fikk en stilling ved universitetet, men hun holdt kontakten med Bragg. Fra 1929 til 1934 var hun hjemmeværende husmor med små barn, men arbeidet videre med sine matematiske beregninger på egen hånd. I 1934 flyttet familien tilbake til London, og Kathleen Lonsdale ble på nytt forsker i teamet til Bragg.

Selv om hun hadde vokst opp i en familie som var baptister, ble Kathleen Lonsdale og ektemannen kvekere i 1935. De var begge pasifister, og det var delvis derfor kvekersamfunnet appellerte til dem. Under andre verdenskrig satt hun en måned i Holloway fengsel fordi hun nektet å tjenestegjøre i sivilforsvaret eller betale boten hun ble ilagt for dette forholdet. På årsmøtet til de britiske kvekerne i 1953 holdt hun et foredrag som hadde tittelen *Removing the Causes of War* (norsk: hvordan fjerne krigens årsaker).

Hun tok doktorgraden ved University College London i 1936, mens hun fortsatt arbeidet ved Royal Institution. I tillegg til å oppdage strukturen til benzen og heksaklorbenzen, forsket hun på diamantsynteser. Hun var en pioner i bruken av røntgen for å studere krystaller. I 1945 ble hun en av de to første kvinnelige Fellows av Royal Society; den andre var biokjemikeren Marjory Stephenson.

I 1949 ble Lonsdale professor i kjemi og leder av Avdeling for krystallografi ved University College London. Hun var den første kvinnen som fikk fast ansettelse som professor ved dette lærestedet, og hun hadde denne stillingen frem til 1968 da hun ble professor emerita.

Hun døde den 1. april 1971 av leukemi.

Referanser
----------

1. ↑   Dictionary of Irish Biography, Dictionary of Irish Biography-ID 004888[Hentet fra Wikidata]
2. 1 2   Autorités BnF, BNF-ID 124110597[Hentet fra Wikidata]
3. 1 2   Social Networks and Archival Context, SNAC Ark-ID w6js9q52, besøkt 9. oktober 2017[Hentet fra Wikidata]
4. ↑  «Kathleen Lonsdale | Encyclopedia.com». *www.encyclopedia.com*. Besøkt 20. april 2021.
5. ↑  «Kathleen Yardley Lonsdale». *web.archive.org*. CWP at physics.UCLA.edu. 5. oktober 2016. Archived from the original on 5. oktober 2016. Besøkt 20. april 2021. CS1-vedlikehold: Uheldig URL (link)
6. ↑  William Reville, University College, Cork. «KATHLEEN LONSDALE – FAMOUS IRISH SCIENTIST» (PDF). Arkivert fra originalen (PDF) 30. august 2021. Besøkt 20. april 2021.
7. 1 2  «Woman of substance». *Chemistry World* **(engelsk)**. 2003. Besøkt 20. april 2021. «Dame Kathleen Lonsdale, born 100 years ago this year, played a fundamental role in establishing the science of crystallography.»
8. ↑  «Lonsdale, Dame Kathleen (1903-1971) Chemist and Crystallographer». *discovery.nationalarchives.gov.uk* **(engelsk)**. The Discovery Service, The National Archives. Besøkt 20. april 2021.

|  |  |
| --- | --- |
| Oppslagsverk/autoritetsdata | Encyclopædia Britannica **·** Dictionary of Irish Biography **·** Nationalencyklopedin **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC **·** ICCU **·** CiNii **·** BBC Things
 |